钦定古今图书集成/明伦汇编/氏族典/第256卷 > 王浚
## 钦定古今图书集成/明伦汇编/氏族典/第256卷 > 王浚

按《晋书王沉传》：“沉子浚，字彭祖。母赵氏妇贫贱，出入
沉家，遂生浚。沉初不齿之。年十五，沉薨，无子，亲戚共
立为嗣，拜驸马都尉。太康初，与诸王侯俱就国。元康
初，迁越骑校尉、右军将军，出补河内太守，镇许昌。及
愍怀太子幽于许昌，浚承贾后旨，与黄门孙虑共害
太子，迁宁北将军，寻徙宁朔将军，持节都督幽州诸”
军事。于时朝廷昏乱，盗贼蜂起，浚为自安之计，结好
外国，以女妻鲜卑，务勿尘。及赵王伦篡位，三王起义，
浚拥众挟两端，遏绝檄书。伦诛，成都王颖兴兵内向，
密使和演杀浚，浚斩之。进军讨颖，乘胜克邺城，还蓟，
声实益盛。惠帝旋洛阳，转浚骠骑大将军，领幽州刺
史。永嘉中，石勒寇冀州，刺史王斌为所害，浚又领冀
州。会洛京倾覆，浚大树威，令专征伐，遣督护王昌等
率诸军攻石勒于襄国，败之。刘琨与浚争冀州，使宗
人刘希还中山。浚遣胡矩与疾陆眷攻破希。浚还，欲
讨勒，使枣嵩督诸军屯易水。浚日以彊盛，乃设坛告
类，建立皇太子，备置众官，谋将僭号。勒乃诈降，伪卑
辞以事之。浚以为诚，不复设备。勒乃遣使克日上尊
号。至城便纵兵大掠，浚走，众执以见勒，斩之。太元二
年，诏“兴灭继绝”，封沉从孙道素为博陵公。卒，子崇之
嗣。义熙十一年，改封东莞郡公。宋受禅，国除。